༩༽གནའ་སྔ་མོ་ནས་རྒྱ་བོད་ཀྱི་མི་རིགས་གཉིས་འདྲེས་ནས་ཡོད་པའི་ས་ཁུལ་མང་ཆེ་བ་ནི་མདོ་སྨད་ནང་དུ་ཡོད།མདོ་སྨད་ཀྱི་ནང་དུ་གནའ་སྔ་མོ་ནས་རྒྱ་དང་བོད་གཉིས་ས་མཚམས་ཀྱི་ཐོག་ནས་འདྲེས་ཡོད་པར་མ་ཟད།ལྷག་པར་དུ་དེང་སང་མདོ་སྨད་ཀྱི་ནང་དུ་རྒྱ་རིགས་མང་པོ་ཞིག་རང་བཞིན་གྱིས་འདྲེས་ནས་ཡོད་དུས།རྒྱ་བོད་མི་རིགས་གཉིས་ཀྱི་མཐུན་ལམ་དེ་རྒྱ་བོད་གཉིས་འདྲེས་ནས་ཡོད་པའི་ས་ཁུལ་ནས་ལྷག་པར་ཡག་པོ་ཡོང་ཐབས་ལ་ཤུགས་ཆེན་པོ་རྒྱག་དགོས་པ་དེ་གལ་ཆེན་པོ་རེད་བསམས།མ་འོངས་པར་མཐའ་མཚམས་ཁུལ་ནས་བཟུང་མདོ་སྨད་མང་ཚོགས་དང་འདྲེས་ནས་ཡོད་པའི་རྒྱ་རིགས་དེ་དག་བོད་ཀྱི་ས་ཐོག་ནས་གནས་སྤོ་ཐུབ་པའི་གོ་སྐབས་ཕལ་ཆེར་ཡོད་པ་མ་རེད།དེར་བརྟེན་ང་ཚོར་འདོད་པ་ཡོད་མེད་གང་ལྟར་ཡང་ས་ཁུལ་མང་པོ་ཞིག་ལ་རྒྱ་བོད་མི་རིགས་གཉིས་མཉམ་དུ་སྡོད་དགོས་པ་ཡིན་དུས།མཐུན་ལམ་གྱི་ཐོག་ནས་གནས་ཐུབ་ན་ཕྱོགས་གཉིས་ཀ་ལ་ཁེ་ཕན་ཡོད་པ་རེད།དེ་ཡིན་དུས་རྒྱ་བོད་མི་རིགས་གཉིས་ཀྱི་མཐུན་ལམ་ཐོག་ལ་མདོ་སྨད་ནང་ནས་དམིགས་བསལ་ཤུགས་སྣོན་རྒྱག་དགོས་པ་དེ་གལ་ཆེན་པོ་རེད་ཅེས་བཤད་འདོད་བྱུང༌།